Det både brænder og ulmer stadig fredag omkring middag fredag i den gård på Møldrupvej i Møldrup ved Astrup, der brød i brand torsdag eftermiddag. Ilden har altså hærget bygningerne i indtil videre 20 timer og indsatsleder ved Nordjyllands Beredskab Allan Frisk, der fredag leder indsatsen, fortæller, at man bestemt ikke er færdig på stedet. 22 brandfolk i gang Da branden var på sit højeste, var 22 brandfolk i gang med at bekæmpe flammerne i stald- og ladebygninger. Men det stod hurtigt klart, at bygningerne, der alle blev brugt til oplagring af halm, ikke stod til at redde. Samtidig umuliggjorde faren for nedstyrtning, at brandfolkene kunne slukke branden indefra. Og derfor, kombineret med brandens voldsomhed, er et antal kreaturers liv gået tabt i flammerne. - Lige nu har vi 12 mand sat på til at slukke flammer rundt omkring, og samtidig har vi en lastbil med kran til at fjerne de dele af bygningerne, der er i fare for at styrte sammen, så vi kan komme ordentligt ind til branden og få slukket ned, fortæller indsatslederen. Stuehuset gik fri De fire længer på gården er alle udbrændt, og kun de sørgelige rester står tilbage. Til gengæld er stuehuset i tilknytning til gården sluppet helt for brandskader. Indsatslederen regner med, at den aktive brand- og efterslukning er overstået først på aftenen fredag, men at man formentlig vil indsætte en brandvagt på stedet aftenen og natten igennem til at holde øje med, om branden vil blusse op igen. Det er indtil videre ikke lykkedes at finde ud af, hvordan den voldsomme brand opstod.

Opsummering:
Den gårdbrand, der torsdag eftermiddag kostede flere kreaturer livet, ulmer efter 20 timer stadig og holder 12 brandmænd beskæftiget.